Ponovno su Josipa Podrug i Verica Vlku u akciji spašavanja životinja.



Javile su nam se u redakciju s fotografijama psa kojeg su jučer ujutro pronašle kod Katalinića briga u vrlo teškom stanju. A, što je najvažnije, odazvale su se, kako su nam potvrdile, na dojavu ljudi koji isto tako pomažu životinjama. I da nije njih, priča bi tu još tužnije završila.



– Netko ju je prebio izgleda tupim predmetom, ima tešku ozljedu glave, komadić lubanje je ispao... Na stražnje noge ne može... Strašno. A to vam je tek beba od samo tri mjeseca. Nazvali smo je Kira. Ona je naša nova štićenica – istaknula je Josipa.







– Odveli smo je veterinaru, koji joj je za početak previo rane. U petak joj je operacija i trebamo pozitivne vibracije – dodala je naša sugovornica, ističući kako se ljudi koji žele pomoći mogu javiti na Facebook ili njezin broj mobitela 095/393-06-61.



– Kako ostati pristojan prema onome tko je ovo učinio ili nije pomogao nesretnoj životinji. Kako? – upitala se Josipa, koja je podatke s fotografijama objavila i na svome Facebook profilu (Aron Josipa Šarplaninac).



O ovakvim i sličnim pothvatima Josipe i Verice već smo pisali na našim stranicama, i to početkom ove godine, u zimu, kada su deset dana spašavale psa od smrti koji je bio ostavljen da ugine uz put prema Klis-Kosi. Njihove poruke očito nisu utjecale na zlostavljače koji se, izgleda, kriju iza svakog kantuna...